KIRJALLINEN KYSYMYS P-1885/01

esittäjä(t): Marco Pannella (TDI) komissiolle

(21. kesäkuuta 2001)

Aihe: Vietnamin Montagnard-heimot

Vietnamin hallitus siirsi helmikuussa 2001 panssarivaunuja, helikoptereita ja yli 13 sotilasrykmenttiä Vietnamin keskiselle ylängölle kristittyjen Montagnard-heimojen mellakoiden tukahduttamiseksi. Nämä vuoristoalueilla asuvat alkuperäisheimot osoittivat mieltään kahden hengellisen johtajansa pidättämistä vastaan ja vuosien uskonnollisen vainon ja esi-isiensä maa-alueiden takavarikoinnin vuoksi. Lakimiesten kansainvälinen komissio (Australian osasto) esitteli helmikuussa 2001 kertomuksen, jossa todetaan, että vuodesta 1975 alkaen Vietnam on loukannut törkeästi Montagnard-heimojen ihmisoikeuksia syyllistyen kidutuksiin, mielivaltaisiin pidätyksiin, naisten oikeuksia loukkaavaan sterilointipolitiikkaan, pakkosiirtämisiin perinteisiltä kotiseuduilta ja omaisuuden pakkolunastuksiin sekä uskonnonvapauden yhä pahempiin loukkauksiin.

Selontekojen mukaan tällä hetkellä turvallisuusjoukot terrorisoivat Montagnard-alkuperäisheimoja. Tilanne on kärjistynyt siten, että montagnardeja pakenee Kambodaan. Amnesty International, Human Rights Watch, Refugees International -järjestö ja Yhdistyneiden kansakuntien pakolaisasiain päävaltuutettu vaativat pikaisia toimia pakolaisten suojelemiseksi, koska Vietnam on tarjonnut palkkioita montagnardien kiinniottamiseksi ja toimittamiseksi viranomaisille. Kesäkuussa 2001 sotatila ja tiedotusvälineiden saarto alueella jatkuvat. Vietnam on eristänyt alueen entistä tiukemmin pakolaisten pysäyttämiseksi.

Onko komissio jo tutkinut raportteja Vietnamin keskisellä ylängöllä Montagnard-heimoihin kohdistuvista ihmisoikeusrikkomuksista ja mahdollisen humanitaarisen kriisin uhkaa, jos lisää montagnardeja pakotetaan pakenemaan alueelta? Onko komissio asettanut Vietnamille annettavan avun ja kauppasuhteiden ehdoksi sen, että Vietnamin hallitus noudattaa kansainvälisiä ihmisoikeussopimuksia?

Christopher Pattenin komission puolesta antama vastaus

(13. heinäkuuta 2001)

Vuonna 1995 allekirjoitetun Euroopan yhteisön ja Vietnamin yhteistyösopimuksen 1 artiklassa määrätään, että yhteistyön perustana on ihmisoikeuksien ja demokratian periaatteiden kunnioittaminen. Niinpä komissio valvoo tiiviisti yhdessä Vietnamissa edustettuina olevien jäsenvaltioiden kanssa ihmisoikeustilanteen kehittymistä Vietnamissa osana EU:n politiikkaa rohkaista ja tukea Vietnamin hallituksen jatkuvaa sitoutumista ihmisoikeustilanteen parantamiseen. Lisäksi komissio osallistuu jäsenvaltioiden kanssa kaikkiin Vietnamin hallitukseen kohdistuviin virallisiin yhteydenottoihin ihmisoikeusasioissa.

Vietnamin ulkoasiainministeriö antoi julkilausuman helmikuun 2001 alussa Vietnamin keskiosassa sijaitsevissa Gia Lain ja Dac Lacin maakunnissa tapahtuneista levottomuuksista. Tuhansien etnisiin vähemmistöihin kuuluvien henkilöiden raportoitiin ottaneen osaa mielenosoituksiin, joista osa johti väkivaltaisuuksiin, ja mielenosoittajien joukot sulkivat yhden valtateistä sekä valtasivat postitoimiston, puhelinvaihteen ja muita julkisia rakennuksia neljä päivää kestäneiden levottomuuksien aikana. Poliisi- ja sotilasvoimia,

helikopterit mukaan luettuina, käytettiin järjestyksen palauttamiseksi. Joitakin henkilöitä pidätettiin (alunperin ilmoitettu määrä oli 20). Virallinen Vietnamin uutistoimisto uutisoi näistä tapahtumista. Ulkomaisten kirjeenvaihtajien ei kuitenkaan sallittu vierailla kyseisissä maakunnissa.

Vietnamissa olevat tarkkailijat katsovat protestien johtuvan olosuhteiden monimutkaisesta kokonaisuudesta. Maakunnat olivat melko harvaan asuttuja usean vuoden ajan, ennen kuin hallitus alkoi tukea alueen asuttamista paikallisen väestön siihen saakka vähän hyödyntämän maatalousmaan käytön lisäämiseksi. Erityisesti perustettiin viljelmiä kahvin tuottamiseksi, sillä siitä oli tullut Vietnamille tärkeä vientituote. Monet uusista asukkaista kuuluivat kuitenkin Kinhin ja Vietin etnisiin ryhmiin, jotka ovat kaksi suurinta etnistä ryhmää Vietnamissa. Lisäksi asuttamisprosessin aikana raportoitiin tapahtuneen maan korvauksetonta haltuunottoa ja paikallisten virkamiesten lahjontaa.

On myös väitetty, että etniset vähemmistöt paheksuvat Vietnamin hallituksen sovittelupyrkimyksiä katolisen kirkon ja virallisen protestanttisen kirkon kanssa. Kuulopuheiden mukaan useat Montagnard-heimojen jäsenet kuuluvat salassa toimivaan protestanttiseen evankeliseen kirkkoon, jota Vietnamin viranomaiset eivät ole tunnustaneet.

Lisäksi on muistutettu mieleen, että aikoinaan Montagnard-heimojen jäsenet ensiksi taistelivat Ranskan armeijaa vastaan, mutta myöhemmin toimivat yhdessä sen kanssa. Jotkut heistä taistelivat myöhemmin Vietnamin sodassa kommunisteja vastaan yhdessä yhdysvaltalaisten joukkojen kanssa.

Komissio jatkaa mahdollisuuksiensa mukaan alueen tilanteen tarkkailua nykyisissä olosuhteissa, joissa alueelle pääsy on rajoitettua.